CELEX: 32012D0011(01)
Language: el
Date: 2012-06-28 00:00:00
Title: 2012/359/ΕΕ: Απόφαση της Ευρωπαϊκής Κεντρικής Τράπεζας, της 28ης Ιουνίου 2012 , που τροποποιεί την απόφαση ΕΚΤ/2011/25 σχετικά με συμπληρωματικά προσωρινά μέτρα όσον αφορά τις πράξεις κύριας αναχρηματοδότησης του Ευρωσυστήματος και την καταλληλότητα των ασφαλειών (ΕΚΤ/2012/11)

5.7.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 175/17
            
         ΑΠΌΦΑΣΗ ΤΗΣ ΕΥΡΩΠΑΪΚΉΣ ΚΕΝΤΡΙΚΉΣ ΤΡΆΠΕΖΑΣ
   της 28ης Ιουνίου 2012
   που τροποποιεί την απόφαση ΕΚΤ/2011/25 σχετικά με συμπληρωματικά προσωρινά μέτρα όσον αφορά τις πράξεις κύριας αναχρηματοδότησης του Ευρωσυστήματος και την καταλληλότητα των ασφαλειών
   (ΕΚΤ/2012/11)
   (2012/359/ΕΕ)
   ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 127 παράγραφος 2 πρώτη περίπτωση,
   Έχοντας υπόψη το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας, και ιδίως το άρθρο 3.1 πρώτη περίπτωση και το άρθρο 18.2,
   Εκτιμώντας τα ακόλουθα:
   
               (1)
            
            
               Σύμφωνα με το άρθρο 18.1 του καταστατικού του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας, η Ευρωπαϊκή Κεντρική Τράπεζα (ΕΚΤ) και οι εθνικές κεντρικές τράπεζες των κρατών μελών με νόμισμα το ευρώ (εφεξής οι «ΕθνΚΤ») μπορούν να διενεργούν πιστοδοτικές και πιστοληπτικές πράξεις με πιστωτικά ιδρύματα και άλλους φορείς της αγοράς, με επαρκή ασφάλεια προκειμένου για δάνεια. Τα κριτήρια καθορισμού της καταλληλότητας των ασφαλειών για τους σκοπούς των πράξεων νομισματικής πολιτικής του Ευρωσυστήματος ορίζονται στο παράρτημα Ι της κατευθυντήριας γραμμής ΕΚΤ/2011/14, της 20ής Σεπτεμβρίου 2011, σχετικά με τα μέσα και τις διαδικασίες νομισματικής πολιτικής του Ευρωσυστήματος (1).
            
         
               (2)
            
            
               Προκειμένου να ενισχυθεί η παροχή ρευστότητας σε αντισυμβαλλόμενους σε πράξεις νομισματικής πολιτικής του Ευρωσυστήματος, το διοικητικό συμβούλιο θεωρεί ότι πρέπει να διευρυνθούν τα κριτήρια καθορισμού της καταλληλότητας των τίτλων που προέρχονται από τιτλοποίηση ενόψει της χρήσης τους ως ασφαλειών για πράξεις νομισματικής πολιτικής του Ευρωσυστήματος.
            
         
               (3)
            
            
               Τα εν λόγω μέτρα πρέπει να εφαρμοστούν προσωρινά, έως ότου το διοικητικό συμβούλιο κρίνει ότι η σταθερότητα του χρηματοπιστωτικού συστήματος επιτρέπει την εφαρμογή του γενικού πλαισίου του Ευρωσυστήματος για πράξεις νομισματικής πολιτικής.
            
         
               (4)
            
            
               Ως εκ τούτου, η απόφαση ΕΚΤ/2011/25, της 14ης Δεκεμβρίου 2011, σχετικά με συμπληρωματικά προσωρινά μέτρα όσον αφορά τις πράξεις κύριας αναχρηματοδότησης του Ευρωσυστήματος και την καταλληλότητα των ασφαλειών (2), πρέπει να τροποποιηθεί αναλόγως,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Τροποποίηση
   Το άρθρο 3 της απόφασης ΕΚΤ/2011/25 αντικαθίσταται από το ακόλουθο κείμενο:
   
      «Άρθρο 3
      Αποδοχή ορισμένων πρόσθετων τίτλων που προέρχονται από τιτλοποίηση
      1.   Εκτός από τους προερχόμενους από τιτλοποίηση τίτλους που προβλέπονται στο κεφάλαιο 6 του παραρτήματος Ι της κατευθυντήριας γραμμής ΕΚΤ/2011/14, επιλέξιμοι ως ασφάλειες για πράξεις νομισματικής πολιτικής του Ευρωσυστήματος είναι και οι προερχόμενοι από τιτλοποίηση τίτλοι που δεν πληρούν τις προϋποθέσεις πιστοληπτικής αξιολόγησης κατά τα προβλεπόμενα στην ενότητα 6.3.2 του παραρτήματος Ι της κατευθυντήριας γραμμής ΕΚΤ/2011/14, αλλά κατά τα λοιπά πληρούν όλα τα κριτήρια καταλληλότητας που ισχύουν για προερχόμενους από τιτλοποίηση τίτλους σύμφωνα με την εν λόγω κατευθυντήρια γραμμή, υπό τον όρο ότι, κατά την έκδοσή τους και ανά πάσα στιγμή κατόπιν αυτής, οι εν λόγω τίτλοι έχουν λάβει δυο αξιολογήσεις επιπέδου τουλάχιστον ΒΒΒ (3). Πρέπει επίσης να πληρούν τους ακόλουθους όρους:
      
                  α)
               
               
                  τα περιουσιακά στοιχεία τα οποία εξασφαλίζουν τους εν λόγω τίτλους και παράγουν εισοδηματική ροή ανήκουν σε μία από τις ακόλουθες κατηγορίες περιουσιακών στοιχείων: i) ενυπόθηκα στεγαστικά δάνεια, ii) δάνεια σε μικρές και μεσαίες επιχειρήσεις (ΜΜΕ), iii) ενυπόθηκα εμπορικά δάνεια, iv) δάνεια για αγορά αυτοκινήτου, v) χρηματοδοτική μίσθωση και καταναλωτική πίστη·
               
            
                  β)
               
               
                  τα περιουσιακά στοιχεία που παράγουν εισοδηματική ροή δεν ανήκουν σε διαφορετικές κατηγορίες περιουσιακών στοιχείων·
               
            
                  γ)
               
               
                  τα περιουσιακά στοιχεία που εξασφαλίζουν τους εν λόγω τίτλους και παράγουν εισοδηματική ροή δεν περιλαμβάνουν δάνεια ως προς τα οποία συντρέχει οποιοδήποτε από τα ακόλουθα:
                  
                              i)
                           
                           
                              δεν εξυπηρετούνται κατά τον χρόνο έκδοσης του προερχόμενου από τιτλοποίηση τίτλου,
                           
                        
                              ii)
                           
                           
                              δεν εξυπηρετούνται κατά τον χρόνο ενσωμάτωσής τους στον προερχόμενο από τιτλοποίηση τίτλο πριν από τη λήξη του, επί παραδείγματι σε περίπτωση ανταλλαγής ή αντικατάστασης των περιουσιακών στοιχείων που παράγουν εισοδηματική ροή, ή
                           
                        
                              iii)
                           
                           
                              είναι ή καθίστανται ανά πάσα στιγμή δομημένα, κοινοπρακτικά, ή μοχλευμένα·
                           
                        
            
                  δ)
               
               
                  τα έγγραφα που αφορούν τη συναλλαγή στους εν λόγω τίτλους περιέχουν διατάξεις περί αδιάλειπτης εξυπηρέτησης των δανείων.
               
            2.   Τίτλοι προερχόμενοι από τιτλοποίηση κατά τα αναφερόμενα στην παράγραφο 1, οι οποίοι έχουν λάβει δυο αξιολογήσεις επιπέδου τουλάχιστον single A (4), υπόκεινται σε περικοπή αποτίμησης 16 %.
      3.   Τίτλοι προερχόμενοι από τιτλοποίηση κατά τα αναφερόμενα στην παράγραφο 1, οι οποίοι δεν έχουν λάβει δυο αξιολογήσεις επιπέδου τουλάχιστον single A, υπόκεινται στις ακόλουθες περικοπές αποτίμησης: α) τίτλοι για τους οποίους παρέχονται ως ασφάλεια ενυπόθηκα εμπορικά δάνεια υπόκεινται σε περικοπή αποτίμησης 32 %, β) όλοι οι άλλοι τίτλοι υπόκεινται σε περικοπή αποτίμησης 26 %.
      4.   Αντισυμβαλλόμενος δεν μπορεί να παρέχει ως ασφάλεια τίτλο προερχόμενο από τιτλοποίηση ο οποίος είναι επιλέξιμος ως ασφάλεια βάσει της παραγράφου 1, εάν ο ίδιος ή τρίτος με τον οποίο αυτός έχει στενούς δεσμούς ενεργεί ως φορέας που παρέχει αντιστάθμιση του κινδύνου επιτοκίου σε σχέση με τον εν λόγω τίτλο.
      5.   Για τους σκοπούς του παρόντος άρθρου οι όροι “μικρή επιχείρηση” και “μεσαία επιχείρηση” έχουν την έννοια που αποδίδεται σε αυτούς στη σύσταση 2003/361/ΕΚ της Επιτροπής, της 6ης Μαΐου 2003, σχετικά με τον ορισμό των πολύ μικρών, των μικρών και των μεσαίων επιχειρήσεων (5).
      6.   Ορισμένη ΕθνΚΤ μπορεί να δέχεται ως ασφάλεια για πράξεις νομισματικής πολιτικής του Ευρωσυστήματος τίτλους προερχόμενους από τιτλοποίηση, των οποίων τα υποκείμενα περιουσιακά στοιχεία περιλαμβάνουν ενυπόθηκα στεγαστικά δάνεια ή δάνεια σε ΜΜΕ ή αμφότερα και οι οποίοι δεν πληρούν τις προϋποθέσεις πιστοληπτικής αξιολόγησης της ενότητας 6.3.2 του παραρτήματος Ι της κατευθυντήριας γραμμής ΕΚΤ/2011/14 και τις προϋποθέσεις των παραγράφων 1 στοιχεία α) έως δ) και της παραγράφου 4 ανωτέρω, αλλά κατά τα λοιπά πληρούν όλα τα κριτήρια καταλληλότητας που ισχύουν για τίτλους προερχόμενους από τιτλοποίηση βάσει της κατευθυντήριας γραμμής ΕΚΤ/2011/14 και έχουν λάβει δυο αξιολογήσεις επιπέδου τουλάχιστον ΒΒΒ. Οι εν λόγω τίτλοι περιλαμβάνουν μόνον όσους έχουν εκδοθεί πριν από τις 20 Ιουνίου 2012, υπόκεινται δε σε περικοπή αποτίμησης 32 %.
   
   Άρθρο 2
   Έναρξη ισχύος
   Η παρούσα απόφαση αρχίζει να ισχύει στις 29 Ιουνίου 2012.
   
      Φρανκφούρτη, 28 Ιουνίου 2012.
      
         
            Ο Πρόεδρος της ΕΚΤ
         
         Mario DRAGHI
      
   
   
      (1)  ΕΕ L 331 της 14.12.2011, σ. 1.
   
      (2)  ΕΕ L 341 της 22.12.2011, σ. 65.
   
      (3)  Ως αξιολόγηση “ΒΒΒ” νοείται ελάχιστη αξιολόγηση “Baa3” διενεργούμενη από τον οίκο Moody’s, ελάχιστη αξιολόγηση “BBB-” διενεργούμενη από τους οίκους Fitch ή Standard & Poor’s ή αξιολόγηση “BBB” διενεργούμενη από τον οίκο DBRS.
   
      (4)  Ως αξιολόγηση “single-A” νοείται ελάχιστη αξιολόγηση “A3” διενεργούμενη από τον οίκο Moody’s, “A-” διενεργούμενη από τους οίκους Fitch ή Standard & Poor’s ή αξιολόγηση “AL” διενεργούμενη από τον οίκο DBRS.
   
      (5)  ΕΕ L 124 της 20.5.2003, σ. 36.».